Gales: arestâts militants pai dirits linguistics
Sîs membris de Cymdeithas yr Iaith Gymraeg – la Societât pe lenghe galese, grup di pression che di agns al è in prime linie inte difese dai dirits linguistics dai galês – a son stâts arestâts par vê piturât suntun mûr de gnove sede de Assemblee nazionâl galese a Aberystwyth la scrite “Mesur Iaith Cyflawn” (ven a dî: une leç complete pe lenghe), messaç po sotscrit di une altre cincuantine di militants. Tra i arestâts a son la gnove presidente de associazion Menna Machreth, il vicepresident Rhys Llwyd, e la responsabile de campagne pe lenghe Bethan Williams. La azion si insuaze te campagne par che il Guvier galês al rispieti la sô promesse di dâ fûr une gnove leç di politiche linguistiche pal galês che e cjapi dentri ancje lis aziendis privadis. La propueste de Cymdeithas par une gnove leç e veve cjatât la poie dai plui impuartants partîts politics, ma cumò il Guvier galês nol da segnâi di lâ indenant par cheste strade. Altris membris de associazion a jerin za stâts arestâts e multâts par vê fat scritis a pro di une gnove leç su lis vitrinis des grandis cjadenis che a àn politichis aziendâls judicadis discriminatoriis pal galês.
Font: Cymdeithas, 25/10/08; Eurolang, 27/10/08; Racó Català, 30/10/08
fur_Latn fur_Latn cat_Latn